Gæðastjórnunarkerfi Héðins hf. hafa verið vottuð samkvæmt ISO 9001 staðlinum . Héðinn er fyrsta fyrirtækið í málmiðnaði og véltækni hér á landi til að hljóta þessa vottun . British Standards Institute annaðist vottunarferlið hjá Héðni , en það tók aðeins sex mánuði . Örn Alexandersson frá BSI afhenti Guðmundi Sveinssyni framkvæmdastjóra Héðins formlega staðfestingu um vottun fyrirtækisins . ISO 9001 vottunin staðfestir að Héðinn nálgast ferlastjórnun á verkefnum með kerfisbundnum hætti . Ferlar eru festir í sessi og skjalfestir , sem þýðir að þeir sem kaupa ákveðna þjónustu eiga alltaf að fá sambærilega þjónustu . Með vottuninni hlýtur Héðinn alþjóðlega viðurkenningu á stjórnkerfi sínu sem vekur traust á erlendum mörkuðum og ætti að auðvelda öflun verkefna á þeim vettvangi . Fyrirtæki með slíka vottun uppfylla að öllu leiti kröfur opinberra verkkaupa á Íslandi um gæðastjórnun . „ Við vorum með öflugt þriggja manna teymi sem vann að vottuninni og áttum ánægjulegt samstarf við BSI . Þetta skilaði sér því því hvað verkefnið gekk fljótt og vel fyrir sig , “ segir Guðmundur Sveinsson . Á meðal þeirra verk - og þjónustuþátta í starfsemi Héðins sem eru tilgreindir í ISO 9001 vottunarskjalinu eru hönnun og verkumsjón tæknideildar , málmsmíði og viðgerðir á verkstæðum , viðgerðir hjá véladeild og framkvæmdir hjá viðskiptavinum , hérlendis sem erlendis . „ Þessi vottun skiptir að sjálfsögðu máli fyrir alla viðskiptavini Héðins . Hún skilar sér í bættu skipulagi , betri skráningu og meiri rekjanleika . Í mörgum stærri verkefnum , ekki síst fyrir orkugeirann og stóriðjuna , er gæðavottun ein af forsendum þess að takast þau á hendur . Sömuleiðis er mikilvægt að hafa þessa vottun frá jafn virtu fyrirtæki og BSI þegar kemur að verkefnum erlendis , “ segir Guðmundur ennfremur . Hin formlega staðfesting BSI á því að gæðakerfi Héðins uppfylli ISO 9001 er upphafið á stöðugu aðhaldi með verkferlum , til að tryggja að fyrirtækið mæti ávallt kröfum staðalsins . Gæðastjóri Héðins hefur umsjón með þeirri vinnu og sömuleiðis munu sérfræðingar BSI koma með reglulegu millibili til að kanna stöðuna . Héðinn framleiðir ýmsar vélar og tæki sem þurfa að uppfylla evrópska staðla og tæknisamþykki sem Héðni ber að CE merkja því til staðfestingar . Vottun ISO 9001 : 2008 eykur trúverðugleika slíkra staðfestinga sem hluti af úttektinni .